CELEX: 32019R1796
Language: bg
Date: 2019-10-24 00:00:00
Title: на Европейския парламент и на Съвета от 24 октомври 2019 година за изменение на Регламент (ЕС) № 1309/2013 относно Европейския фонд за приспособяване към глобализацията (2014—2020 г.)

31.10.2019   
               
               
                  BG
               
               
                  Официален вестник на Европейския съюз
               
               
                  LI 279/4
               
            
         НА ЕВРОПЕЙСКИЯ ПАРЛАМЕНТ И НА СЪВЕТА
         от 24 октомври 2019 година
         за изменение на Регламент (ЕС) № 1309/2013 относно Европейския фонд за приспособяване към глобализацията (2014—2020 г.)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 175, трета алинея от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     С Регламент (ЕО) № 1927/2006 на Европейския парламент и на Съвета (3) бе създаден Европейският фонд за приспособяване към глобализацията (ЕФПГ) за периода на многогодишната финансова рамка от 1 януари 2007 г. до 31 декември 2013 г. ЕФПГ беше създаден, за да се даде възможност на Съюза да засвидетелства солидарност към работниците, които са загубили работните си места в резултат на големи структурни промени в моделите на световната търговия, произтичащи от глобализацията.
                  
               
                     (2)
                  
                  
                     Обхватът на ЕФПГ беше разширен през 2009 г. с Регламент (ЕО) № 546/2009 на Европейския парламент и на Съвета (4) като част от Европейския план за икономическо възстановяване, за да бъде включена помощ за работниците, които са били съкратени като пряка последица от световната финансова и икономическа криза.
                  
               
                     (3)
                  
                  
                     С Регламент (ЕС) № 1309/2013 на Европейския парламент и на Съвета (5) беше създаден ЕФПГ за периода на многогодишната финансова рамка от 1 януари 2014 г. до 31 декември 2020 г. С него също така беше разширен обхватът на ЕФПГ, за да бъдат включени не само съкращенията в резултат на големи структурни промени в моделите на световната търговия, произтичащи от глобализацията, и съкращенията в резултат на сериозни икономически сътресения, предизвикани от продължаващата световна финансова и икономическа криза, предмет на Регламент (ЕО) № 546/2009, но и съкращения вследствие на всяка евентуална нова световна финансова и икономическа криза. Освен това с Регламент (ЕС, Евратом) 2018/1046 на Европейския парламент и на Съвета (6) беше изменен Регламент (ЕС) № 1309/2013, за да се въведат, наред с другото, правила, позволяващи ЕФПГ по изключение да обхваща колективни заявления, включващи малки и средни предприятия (МСП), разположени в един регион и извършващи дейност в различни икономически сектори, класифицирани на равнището на разделенията на NACE Rev. 2, когато кандидатстващата държава членка докаже, че тези МСП са основният или единственият вид предприятия в този регион.
                  
               
                     (4)
                  
                  
                     На 29 март 2017 г. Обединено кралство Великобритания и Северна Ирландия („Обединеното кралство“) представи нотификацията за намерението си да се оттегли от Съюза съгласно член 50 от Договора за Европейския съюз (ДЕС). Договорите ще престанат да се прилагат спрямо Обединеното кралство от датата на влизане в сила на споразумението за оттегляне, или при липса на такова споразумение, две години след нотификацията, освен ако Европейският съвет в съгласие с Обединеното кралство не реши с единодушие да продължи този срок.
                  
               
                     (5)
                  
                  
                     След постигането на съгласие за първо удължаване на срока на 22 март 2019 г., след ново искане от страна на Обединеното кралство, Европейският съвет прие на 11 април 2019 г. Решение (EС) 2019/584 (7), с което изразява съгласие да продължи предвидения в член 50, параграф 3 от ДЕС срок до 31 октомври 2019 г. Освен ако към деня след деня, в който Договорите престават да се прилагат спрямо Обединеното краство, не е влязло в сила споразумение за оттегляне, сключено с Обединеното кралство, или Европейският съвет в съгласие с Обединеното кралство не реши с единодушие да продължи за трети път срока, предвиден в член 50, параграф 3 от ДЕС, срокът, предвиден в член 50, параграф 3 от ДЕС ще изтече на 31 октомври 2019 г.
                  
               
                     (6)
                  
                  
                     Оттеглянето на Обединеното кралство от Съюза без споразумение за оттегляне е вероятно да има отрицателно въздействие върху някои сектори и услуги, което да доведе до съкращения на хора, работещи в тези сектори. С настоящия регламент следва да се измени Регламент (ЕС) № 1309/2013, за да се уточни, че такива съкращения попадат в приложното поле на ЕФПГ. Това ще гарантира, че ЕФПГ може да реагира ефективно, като предоставя подкрепа на съкратените работници в области, сектори, територии и пазари на труда, засегнати от сериозни икономически сътресения вследствие на оттеглянето на Обединеното кралство от Съюза без споразумение за оттегляне.
                  
               
                     (7)
                  
                  
                     Предвид спешността, породена от оттеглянето на Обединеното кралство от Съюза, е целесъобразно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (8)
                  
                  
                     Настоящият регламент следва да влезе в сила по спешност в деня след публикуването му в Официален вестник на Европейския съюз и да се прилага от деня след деня, в който Договорите престанат да се прилагат спрямо Обединеното кралство. Той обаче не следва да се прилага, ако към посочената дата е влязло в сила споразумение за оттегляне, сключено с Обединеното кралство в съответствие с член 50, параграф 2 от ДЕС,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Изменение на Регламент (ЕС) № 1309/2013
            В Регламент (ЕС) № 1309/2013 член 2, буква а) се заменя със следното:
            
                        „a)
                     
                     
                        съкратени работници и самостоятелно заети лица, чиято дейност е била прекратена в резултат на големи структурни промени в моделите на световната търговия, произтичащи от глобализацията, проявени по-специално чрез съществено повишение на вноса в Съюза, значителна промяна в търговията на Съюза със стоки или услуги, бързо понижаване на пазарния дял на Съюза в определен сектор или изнасяне на дейности в трети държави, или в резултат на оттеглянето на Обединеното кралство от Съюза без споразумение за оттегляне, при положение че тези съкращения имат значително неблагоприятно въздействие върху местната, регионалната или националната икономика;“.
                     
                  
         
            Член 2
            Влизане в сила
            Настоящият регламент влиза в сила в деня след публикуването му в Официален вестник на Европейския съюз.
            Прилага се от деня след деня, в който Договорите престанат да се прилагат спрямо Обединеното кралство в съответствие с член 50, параграф 3 от ДЕС.
            Настоящият регламент обаче не се прилага, ако към деня след деня, в който Договорите престанат да се прилагат спрямо Обединеното кралство, е влязло в сила споразумение за оттегляне, сключено с Обединеното кралство в съответствие с член 50, параграф 2 от ДЕС.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 24 октомври 2019 година.
            
               
                  За Европейския парламент
               
               
                  Председател
               
               D. M. SASSOLI
            
            
               За Съвета
               Председател
               T. TUPPURAINEN
            
         
         
            (1)  Становище от 25 септември 2019 г. (все още непубликувано в Официален вестник).
         
            (2)  Позиция на Европейския парламент от 22 октомври 2019 г. (все още непубликувана в Официален вестник) и решение на Съвета от 24 октомври 2019 г.
         
            (3)  Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (OВ L 406, 30.12.2006 г., стр. 1).
         
            (4)  Регламент (ЕО) № 546/2009 на Европейския парламент и на Съвета от 18 юни 2009 г. за изменение на Регламент (ЕО) № 1927/2006 за създаване на Европейски фонд за приспособяване към глобализацията (OВ L 167, 29.6.2009 г., стр. 26).
         
            (5)  Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (OВ L 347, 20.12.2013 г., стр. 855).
         
            (6)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OВ L 193, 30.7.2018 г., стр. 1).
         
            (7)  Решение (EС) 2019/584 на Европейския съвет, взето в съгласие с Обединеното кралство, от 11 април 2019 г. за продължаване на срока по член 50, параграф 3 от Договора за Европейския съюз (OВ L 101, 11.4.2019 г., стр. 1).